2. ปัจจัยความเสี่ยง

การดำเนินธุรกิจของบริษัทฯ มีปัจจัยความเสี่ยงที่อาจจะมีผลกระทบโดยตรงต่อบริษัทฯ
ดังรายละเอียดต่อไปนี้

1.  ความเสี่ยงจากภาวะเศรษฐกิจ

วิกฤตเศรษฐกิจโลกยังคงส่งผลต่อธุรกิจและภาวะการแข่งขันเป็นอย่างมาก
การคาดการณ์ความต้องการสินค้าของตลาดในระยะยาวเป็นไปได้ยาก
ซึ่งอาจจะมีความเสี่ยงต่อปริมาณการขายและอาจเกิดการเปลี่ยนแปลงกลยุทธ์ในการสั่งซื้อของลูกค้าได้
ซึ่งบริษัทฯยังคงติดตามประเมินสถานการณ์ของภาวะตลาดอย่างต่อเนื่องและใกล้ชิดมากขึ้น
ทั้งในส่วนของลูกค้า, ผู้ขาย, และตัวแทนขายในแต่ละภูมิภาค นอกจากนี้
การขยายฐานตลาดจากลูกค้าเดิมและการบุกเจาะตลาดใหม่ๆที่เกี่ยวกับกลุ่มสินค้าลักษณะพิเศษเฉพาะเจาะจง
จะช่วยลดความเสี่ยงได้มากขึ้น

2.  ความเสี่ยงด้านธุรกิจ

การดำเนินธุรกิจโดยอิงการขายให้กับกลุ่มลูกค้ารายใหญ่
ยังถือเป็นความเสี่ยงทางธุรกิจที่ทางบริษัทฯให้ความสำคัญ
เพื่อหลีกเลี่ยงหรือลดผลกระทบจากการเปลี่ยนแปลงที่อาจเกิดขึ้นจากกลุ่มลูกค้ารายใหญ่
บริษัทฯยังคงดำเนินการตามนโยบายที่กำหนดไว้ชัดเจนในการขยายฐานลูกค้ารายใหม่เพิ่มมากขึ้นมีการกระจายระหว่างภูมิภาคมากขึ้นด้วย
บริษัทฯมีฐานลูกค้าในแต่ละภูมิภาคในปี 2552 คิดเป็นสัดส่วนร้อยละ 41, 39 และ 20
สำหรับภูมิภาคอเมริกา,ยุโรป และเอเชียแปซิฟิกตามลำดับ
ซึ่งเป็นสัดส่วนการกระจายมายังตลาดในเอเชียแปซิฟิกมากขึ้นเปรียบเทียบกับสัดส่วนการกระจายฐานลูกค้าในปี
2551 ที่มีสัดส่วนเป็นร้อยละ 45,42 และ 13 สำหรับภูมิภาคอเมริกา,ยุโรป
และเอเชียแปซิฟิกตามลำดับนอกจากนั้นเป็นผลสืบเนื่องจากปัจจัยความเสี่ยงจากภาวะเศรษฐกิจโลกทำให้การแข่งขันระหว่างผู้ผลิตด้วยกันมีเพิ่มสูงขึ้นมากโดยเฉพาะการแข่งขันด้านราคา
ซึ่งอาจจะมีผลกระทบต่ออัตรากำไรของบริษัทได้

อย่างไรก็ตาม
บริษัทฯยังคงดำเนินการสร้างความสัมพันธ์ที่ดีกับลูกค้าเดิมและเพิ่มประสิทธิภาพในการรับลูกค้าใหม่
รักษามาตรฐานด้านคุณภาพ
และมีการพัฒนากระบวนการผลิตอย่างต่อเนื่องเพื่อให้ลูกค้าเกิดความมั่นใจในการใช้บริการ
ซึ่งเป็นการป้องกันความเสี่ยงในแง่ธุรกิจอันอาจจะเกิดขึ้นได้

3.  ความเสี่ยงด้านการจัดหาวัตถุดิบ แรงงานที่มีคุณภาพและการควบคุมต้นทุน

เนื่องจากสถานการณ์วิกฤตเศรษฐกิจในช่วงที่ผ่านมาทำให้ผู้ผลิตวัตถุดิบโดยเฉพาะในกลุ่มอิเล็คทรอนิกส์หลายรายได้มีการจัดการบริหารลดต้นทุน
ลดกำลังการผลิตหรือเปลี่ยนโครงสร้างธุรกิจซึ่งอาจทำให้เกิดความเสี่ยงในการจัดหาวัตถุดิบที่มีคุณภาพดีในราคาที่ถูก
และทันเวลาต่อการนำไปผลิตและส่งมอบให้ลูกค้าตามเวลาที่กำหนดไว้
ทั้งนี้บริษัทฯได้วางแผนเพื่อเสริมความรู้ความสามารถในหน่วยงาน Supply Chain
เพื่อเพิ่มขีดความสามารถในการจัดซื้อจัดหาวัตถุดิบ
นอกเหนือจากการดำเนินการผ่านสำนักงานจัดหาวัตถุดิบที่จัดตั้งขึ้นแล้วที่ประเทศสิงค์โปร์
และประเทศเดนมาร์ค
ทั้งนี้รวมถึงการดำเนินการติดต่อประสานงานอย่างใกล้ชิดกับผู้ขายวัตถุดิบเพื่อให้สามารถควบคุมคุณภาพของวัตถุดิบ
และกำหนดการส่งมอบได้ทันตามความต้องการของลูกค้า

สำหรับด้านราคาของวัตถุดิบก็มีความเสี่ยงที่ราคาจะปรับตัวสูงขึ้นหากความต้องการวัตถุดิบในอนาคตของภาคอุตสาหกรรมอิเล็กทรอนิกส์มีเพิ่มขึ้นเร็วกว่าการปรับขยายกำลังการผลิตของผู้ผลิต
ซึ่งทั้งนี้บริษัทฯจะมีการตรวจสอบต้นทุนของวัตถุดิบเปรียบเทียบกับราคาขายอย่างใกล้ชิดเพื่อประสานงานกับลูกค้าอย่างมีประสิทธิภาพ

สำหรับความเสี่ยงด้านการจัดหาแรงงานที่มีคุณภาพ
การปรับตัวที่ดีขึ้นของภาคอุตสาหกรรมอาจส่งผลให้มีความต้องการแรงงานเพิ่มมากขึ้น
บริษัทฯอาจมีความเสี่ยงในการจัดหาแรงงานที่มีคุณภาพให้เพียงพอกับความต้องการ
ทั้งนี้บริษัทฯจะต้องวางแผนในการวางแผนผลิตและการปรังปรุงประสิทธิภาพในการผลิตให้ดียิ่งขึ้น
นอกเหนือจากการคัดสรรแรงงานที่มีคุณภาพต่อไป

4.  ความเสี่ยงด้านการจัดเก็บหนี้จากลูกค้า

เนื่องจากบริษัทมีฐานลูกค้าส่วนใหญ่อยู่ในต่างประเทศ การติดตามข่าวสารสถานการณ์การ
เปลี่ยนแปลงทางธุรกิจและการเงินของลูกค้าแต่ละรายอย่างใกล้ชิดโดยเฉพาะสถานการณ์ด้านการเงินยังเป็นสิ่งสำคัญมาก
ซึ่งอาจมีความเสี่ยงด้านการจัดเก็บหนี้กับลูกค้าที่มีลักษณะเป็นการขายเชื่อ
ดังนั้นบริษัทฯจึงได้มีการทบทวนวงเงินเครดิตและระยะเวลาเครดิตการชำระเงินอย่างเข้มงวดอยู่เสมอ
คอยติดตามและบริหารลูกหนี้อย่างจริงจัง
ตลอดจนการติดต่อสื่อสารอย่างใกล้ชิดกับลูกค้าอย่างสม่ำเสมอ
ทั้งโดยตรงและโดยผ่านตัวแทนของบริษัทฯในแต่ละเขตการค้า
สำหรับลูกค้าเดิมที่มีความเสี่ยงในการเรียกเก็บหนี้และลูกค้ารายใหม่ที่พิจารณาแล้วว่าอาจจะเกิดความเสี่ยงในการเรียกเก็บหนี้บริษัทจะทำการตกลงขอให้มีการชำระค่าสินค้าล่วงหน้าหรือให้มี
เลตเตอร์ออฟเครดิต (Letter of Credit) หรือ หนังสือค้ำประกันโดยธนาคาร (Bank
Guarantee) ในช่วงเริ่มต้นของการสั่งซื้อสินค้า

5.  ความเสี่ยงจากอัตราแลกเปลี่ยน

บริษัทใช้สกุลเงินดอลลาร์สหรัฐเป็นหลักทั้งในด้านยอดขายและยอดซื้อโดยสำรองเงินตราต่างประเทศส่วนหนึ่งไว้สำหรับชำระค่าวัตถุดิบเพื่อลดความเสี่ยงจากการเปลี่ยนแปลงของอัตราแลกเปลี่ยนของสกุลเงินในระดับหนึ่ง
นอกจากนี้บริษัทฯ ได้มีการพิจารณาการจัดทำสัญญาซื้อขายเงินตราต่างประเทศล่วงหน้า (Forward
Exchange Contract)
เพิ่มเติมเพื่อป้องกันความเสี่ยงจากการความผันผวนของตลาดเงินตราต่างประเทศและค่าเงินบาท
โดยเฉพาะในช่วงวิกฤตเศรษฐกิจที่ผ่านมา